અમદાવાદ એરપોર્ટ પરથી ૫૧૭૭ કરોડની ૯૬૫ મેટ્રિકટન ચાંદીની આયાત!
અમદાવાદ એરપોર્ટ પર ચાંદીની આયાતમાં ૧૮૫ ટકાનો વધારો
ચાંદી પરની ડ્યૂટી વધવાની ગણતરીએ જાન્યુઆરી, ફેબુ્રઆરી ૨૦૧૨માં જંગી આયાત કરનારાઓ પાસે માલનો ભરાવો, લેવાલી વધતી નથી
અમદાવાદ એરપોર્ટ પરથી આયાત કરવામાં આવતી ચાંદીની આયાતમાં ૨૦૧૧-૧૨ના નાણાંકીય વર્ષમાં એકાએક અંદાજે ૧૯૦ ટકાનો વધારો થયો છે. ચાંદી પરની આયાત ડ્યૂટીમાં બજેટમાં અંદાજે ત્રણથી ચાર ટકાનો વધારો થઈ જવાની ગણતરીએ જંગી પ્રમાણમાં ચાંદીની આયાત કરનારા અમદાવાદ-ગુજરાતના આયાતકારો પાસે માલનો ભરાવો થઈ ગયો છે. તેની સામે બજારમાં ઊંચા ભાવને કારણે લેવાલી પણ જોઈએ તેવી જોવા મળતી નથી. પરંતુ માર્ચ-એપ્રિલ ૨૦૧૨માં ચાંદીની કોઈ જ આયાત ન થતાં તેમણે તેમનો સ્ટોક ધીમે ધીમે બજારમાં ઠાલવવા માંડ્યો છે.
સોના ચાંદી બજારના જાણકારોનું કહેવું છે કે જાન્યુઆરી ૧૭, ૨૦૧૨ની દિને સરકારે સોના અને ચાંદી પરની આયાત ડ્યૂટી વધારી દીધી હતી. પરિણામે બજેટમાં ચાંદી પરની આયાત ડ્યૂટીમાં ઑર વધારો થવાની શક્યતાઓ જણાઈ હતી. તેથી ચાંદીના ભાવ ઊછળી જવાની સંભાવનાએ અમદાવાદના આયાતકારોએ તથા સ્થાનિક પ્રજાએ ચાંદીની સીધી આયાત કરી હતી. જાન્યુઆરી અને ફેબુ્રઆરી ૨૦૧૨ના ગાળામાં જ ચાંદીની જંગી આયાત થઈ છે. આ આયાત ૪૦૦ ટનથી વઘુ થઈ હોવાનો અંદાજ છે. પરંતુ ત્યારબાદ બજેટમાં ચાંદી પરની ડ્યૂટીમાં કોઈ વધારો ન આવતા તેમની પાસે માલનો ભરાવો થઈ ગયો હતો.
બીજું, ૨૦૧૧ની સાલમાં ચાંદીના આંતરરાષ્ટ્રીય બજારના ભાવ ટ્રોય ઔંશદીઠ ૪૯ ડૉલરથી તૂટીને ૨૪ ડૉલર આવી જતાં આગામી દિવસોમાં ચાંદીમાં કમાણી કરવાની તક મળી જવાની ગણતરીએ ચાંદીની આયાતમાં વધારો થયો હોવાનું જાણકારોનું કહેવું છે. આ તબક્કે રૂા. ૭૩૦૦૦ના મથાળે પહોંચેલી ચાંદી તૂટીને ૪૯,૦૦૦ના તળિયા સુધી પણ આવી હતી. હવે ચાંદીના ભાવ રૂા. ૫૦,૦૦૦થી નીચી સપાટીએ આવે તો જ તેમાં લેવાલીનો દોર જોવા મળી શકે છે. તેથી અત્યારે તેઓ ઔદ્યોગિક ડિમાન્ડને સંતોષીને તેમની પાસેનો સ્ટોક હળવો કરી રહ્યા છે. ચાંદીની કુલ ડિમાન્ડમાંથી ૫૦ ટકા ડિમાન્ડ ઔદ્યોગિક વપરાશ માટે ઉપયોગમાં લેવાય છે. જ્યારે ૧૬ ટકા ચાંદી જ્વેલરી બનાવવામાં તથા ચારથી પાંચ ટકા ચાંદીનો ઉપયોગ વાસણો બનાવવામાં કરાય છે. ત્રીસ ટકા ચાંદીનું ઇન્વેસ્ટમેન્ટમાં ખપી જાય છે.
જોકે બજારના જાણકારોનું માનવું છે કે ચાંદી ૫૦,૦૦૦થી ૬૦,૦૦૦ની નાની રેન્જમાં અને ૪૫,૦૦૦થી ૬૫૦૦૦ની મોટી રેન્જમાં અથડાતી રહેશે. ગુજરાતના આયાતકારો પાસેનો સ્ટોક ઔદ્યોગિક વપરાશ માટેની ચાંદી તરીકે ખપી રહ્યો હોવાનું જાણકારોનું કહેવું છે.